P. Hrušovský, predseda NR SR: (2003-02-25):
S. Kozlík, poslanec: Vážený pán predseda, vážené kolegyne, kolegovia. Dovoľte mi, aby som sa aj ja vyjadril na margo tohto bodu. Očakával som od navrhovateľa, ale aj od celej skupiny odchádzajúcich z Hnutia za demokratické Slovensko jasnú politickú líniu a jasnú programovú pozíciu. Myslím si, že to by bol korektný prístup, keď by dali parlamentu jasnú správu, pretože parlament je výsostne politický orgán, ktorý na základe politických prezentácií, politických platforiem realizuje politiku, pánboh daj, v prospech občanov. Je tu skupina poslancov, ktorí opustili spoločnú domácnosť a namiesto jasnej správy, ako chcú žiť ďalej, ako chcú pokračovať, aká má ich byť platforma, politické zameranie, tak to jadro vystúpenia pána Tkáča bolo vlastne špinenie do vlastného hniezda, do domácnosti, ktorú opustili, v ktorej sa politicky zrodili, kde roky pôsobili v najvyšších funkciách, dá sa povedať, že v skupine poslancov, ktorí odchádzajú, je zastúpená väčšina politického grémia, keby sa to spočítalo, možno prídeme až k väčšine politického grémia, to znamená, že výroky o tom, že je tu skupina alebo časť vedenia, ktorá pôsobila nedemokraticky, pomaly mám pocit, či to nie je vlastne tá skupina, ktorá odchádza, pretože skutočne pozícia viacerých odchádzajúcich členov v politickom grémiu dlhodobo bola vysoká a mala jasný, veľmi silný rozmer. Mohli bezprostredne politiku HZDS ovplyvňovať. V tomto smere teda prezentáciu mediálnu, politickú tejto skupiny, pán Tkáč vás osobitne, pokladám za politické chrapúnstvo. Odišli ste, vyrástli ste v istej politickej skupine, skutočne nie je možné vám brániť, aby ste zmenili, keď máte taký názor, svoje politické postoje, ale robte to profesionálne, robte to na báze programovej, politickej, nerobte to špinením ľudí, s ktorými ste roky spolupracovali, nerobte to tým, že zavádzate voličov. Ste profesionáli, ja pevne verím, že ste profesionáli, že ste spočítali svoje politické východiská, to, čo teraz hráte a naťahujete čas, znamená, že možno z členskej základne Hnutia za demokratické Slovensko odíde nie 300, ale 350 členov a že možno percentuálne nová strana alebo platforma, alebo čo to bude, získa v rámci politických preferencií nie jedno, ale možno 1,3 percenta. Takže ak o tomto má byť tá hra,  je škoda, že strácate svoj kredit, predovšetkým vo voličskej a členskej základni HZDS. Ale to je politická dimenzia, ja by som sa dotkol toho, že v minulosti sme tiež boli svedkami odchodov poslancov z politických klubov, stačí si spomenúť na rozpad klubu SDK - Slovenskej demokratickej koalície, pripomeniem odchod Kresťanskodemokratického hnutia, ktoré odišlo za svojou názorovou platformou, politickou platformou, ale bez dehonestácie a znevažovania tej lode, na palube ktorej do parlamentu vošli, čo bol klub alebo strana SDK. Takže hovorme teda, ak hovoríme o politickej kultúre, hovorme aj v tomto rozmere o politickej kultúre. Treba tiež hovoriť o tom, že vzniká vážny precedens a možno, pokiaľ ide o drobenie a oslabovanie HZDS, všetko je dobré aj pre médiá, aj možno pre tento parlament, ale skutočne pokiaľ nebude jasná prezentácia postoja Tkáčovej skupiny k Hnutiu za demokratické Slovensko a bude toto paberkovanie ohľadne toho, či sú, nie sú členovia, tak skutočne môže vzniknúť paradoxná situácia vytvorenia dvoch klubov HZDS na pôde tejto Národnej rady a nesporne táto jasná deklarácia, prezentácia základného politického postoja členov nového klubu by mala byť zreteľná, ináč z parlamentu ako politického orgánu, politickej platformy robíme kocúrkovo a hypoteticky o mesiac tu môžeme rokovať o premenovaní tohto klubu na klub akejsi novej politickej strany, nazvime ju trebárs Demokratická ľudová strana alebo nejako inak, ale tento problém môže vzniknúť aj vtedy, keď vznikne nezávislý klub poslancov, pretože takisto s nejakým časovým oneskorením tu môžeme byť  svedkami toho, že sa bude tento klub potom v ďalšom časovom horizonte transformovať, a nie že môžeme byť, určite budeme transformovať na nejaký klub novej politickej strany. Takže ja sa pýtam, ešte pri ďalšom hypotetickom predpoklade, ktorý už tu bol prezentovaný, že podobne, ako sa tu môže sformovať nezávislý klub poslancov, môže hypoteticky aj v iných politických stranách vzniknúť iný nezávislý politický klub, budeme tu mať nezávislé kluby č. 1, č. 2, č. 3, hovorím to v hypotetickej rovine, ale  to je vážny precedens, pretože život sa dnešným hlasovaním nekončí, pôjde ďalej, o rok, o dva, o päť môžeme dospieť opäť k takémuto problému a môže byť násobený počtom klubov alebo počtom pohybujúcich sa poslancov. Takže moja definícia súčasnej pozície Tkáčovej skupiny je, že nevedia, čo chcú a neprestanú, kým to nedostanú, samozrejme, to riešenie je v rukách parlamentu, myslím si, že bolo by možno vhodné, keby situácia vyzrela, keby jasne, pán Tkáč, bola daná jasná správa parlamentu, kde ste a čo vlastne chcete v novom klube politicky hrať v tomto parlamente, a pokiaľ takáto jasná správa nezaznie, je na tomto parlamente, aby skutočne rozumne rozhodol o tom, či prípadne neodložiť hlasovanie, pokiaľ nebude jasná a zreteľná takáto profilácia, aby sa predišlo veľmi, podotýkam, veľmi nepríjemným precedensom. Ďakujem pekne za pozornosť. (Potlesk.)